
Text rozhodnutia
Súd: Krajský súd Banská Bystrica Spisová značka: 13CoP/52/2015 Identifikačné číslo súdneho spisu: 6115200329 Dátum vydania rozhodnutia: 30. 09. 2015 Meno a priezvisko sudcu, VSÚ: JUDr. Danica Kočičková ECLI: ECLI:SK:KSBB:2015:6115200329.1 Uznesenie Krajský súd v Banskej Bystrici ako súd odvolací v právnej veci starostlivosti o maloletého Y. N., nar. XX. XX. XXXX, bytom ako matka, zastúpeného kolíznym opatrovníkom: Úrad práce, sociálnych vecí a rodiny v Banskej Bystrici, dieťa rodičov: N.. T. N., nar. XX. XX. XXXX, bytom K. armády XX, X. X., zastúpenej AK Presperinová, s. r. o., Nám. SNP 15, Banská Bystrica, a otca T.. T.. Y. N., nar. XX. XX. XXXX, bytom Na D. XX, X. X., v konaní o návrhu matky na nariadenie predbežného opatrenia o úprave styku otca s maloletým dieťaťom, o odvolaní matky dieťaťa proti uzneseniu Okresného súdu Banská Bystrica č. k. 31P/6/2015-87 zo dňa 19. 05. 2015, takto r o z h o d o l : Odvolacie konanie zastavuje. o d ô v o d n e n i e : Odvolaním napadnutým uznesením okresný súd návrh matky na nariadenie predbežného opatrenia o úprave styku otca s maloletým dieťaťom počas letných prázdnin, zamietol. V odôvodnení predmetného uznesenia okresný súd uviedol, že matka maloletého dieťaťa sa návrhom podaným na okresnom súde dňa 11. 05. 2015 domáhala nariadenia predbežného opatrenia, ktorým by súd dočasne upravil styk otca s maloletým dieťaťom počas letných školských prázdnin roku 2015 na čas vymedzený v petite návrhu na nariadenie predbežného opatrenia. Svoj návrh odôvodnila tým, že uznesením okresného súdu sp. zn. 32P/330/2014 bol dočasne upravený styk otca s maloletým dieťaťom v rámci bežných dní kalendárneho roka a počas Vianočných sviatkov roku 2014. Keďže nedošlo k dočasnej úprave styku otca s maloletým dieťaťom počas obdobia letných školských prázdnin, považovala matka za potrebné upraviť dočasne styk otca s maloletým dieťaťom aj v tomto období, nakoľko otec dieťaťa akúkoľvek dohodu ohľadom prázdninového pobytu maloletého dieťaťa podmieňuje jej súhlasom so striedavou osobnou starostlivosťou vo vzťahu k maloletému dieťaťu. Okresný súd v odôvodnení odvolaním napadnutého uznesenia poukázal na ust. § 102 ods. 1 zák. č. 99/1963 Zb., Občiansky súdny poriadok (ďalej v texte len OSP) a uviedol, že z obsahu spisového materiálu zistil, že rozsudkom Okresného súdu Banská Bystrica sp. zn. 31P/138/2013 zo dňa 17. 01. 2014, ktorý nadobudol právoplatnosť dňom 04. 03. 2014 bolo manželstvo rodičov maloletého dieťaťa rozvedené. Na čas po rozvode manželstva bolo dieťa zverené do osobnej starostlivosti matky a otcovi bola uložená povinnosť prispievať na jeho výživu mesačne sumou 120 €. Návrh na úpravu styku otca s maloletým dieťaťom bol v tom čase zamietnutý z dôvodu, že rodičia dieťaťa žili naďalej v jednom byte a otec mal možnosť osobného kontaktu s maloletým dieťaťom. Okresný súd v odôvodnení odvolaním napadnutého uznesenia ďalej uviedol, že zo spisového materiálu zistil, že uznesením Okresného súdu Banská Bystrica č. k. 32P/330/2014-22 zo dňa 05. 12. 2014, ktoré nadobudlo právoplatnosť dňom 08. 01. 2015, bolo nariadené predbežné opatrenie, ktorým bol dočasne upravený styk otca s maloletým Y. v rozsahu vymedzenom vo výroku predmetného uznesenia. Od vydania uznesenia o nariadení predbežného opatrenia nenastala podstatná zmena pomerov na strane účastníkov konania. V súčasnej dobe je na okresnom súde vedené konanie o úprave styku otca s maloletým dieťaťom vedené pod sp. zn. 31P/6/2015, kde je stanovený termín pojednávania na deň 12. 06. 2015 s predpokladom ukončenia veci samej, preto podľa názoru okresného súdu nie je dôvod na zmenu doteraz vydaného uznesenia o nariadení predbežného opatrenia, na základe čoho okresný súd návrh matky, ktorým sa domáhala nariadenia predbežného opatrenia o dočasnej úprave styku otca s maloletým počas letných školských prázdnin roku 2015, zamietol. Proti predmetnému uzneseniu okresného súdu sa v podaní zo dňa 28. 07. 2015 matka maloletého dieťaťa odvolala a v odvolaní uviedla, že odvolanie odôvodňuje ust. § 205 ods. 2 písm. f) OSP, nakoľko rozhodnutie súdu prvého stupňa vychádza z nesprávneho právneho posúdenia veci. V odvolaní popísala vzájomný vzťah rodičov, pokiaľ ide o možnosť dohody medzi rodičmi maloletého Y. o úprave styku počas prázdninového obdobia a okrem iných skutočností uviedla, že navrhuje, aby odvolací súd odvolaním napadnuté uznesenie okresného súdu zrušil a vec vrátil súdu prvého stupňa na ďalšie konanie. Predmetné odvolanie doplnila matka maloletého listinami, ktoré pripojila k podaniu zo dňa 09. 06. 0215 označenom ako Doplnenie - prílohy k podanému odvolaniu proti uzneseniu Okresného súdu Banská Bystrica zo dňa 19. 05. 2015 č. k. 31P/6/2015“. V podaním zo dňa 28. 07. 2015 matka maloletého Y. N. uviedla, že berie odvolanie proti uzneseniu Okresného súdu Banská Bystrica č. k. 31P/6/2015-87 zo dňa 19. 05. 2015 v celom rozsahu späť. Podľa ust. § 207 ods. 2, 3 OSP, dokiaľ o odvolaní nebolo rozhodnuté, možno ho vziať späť. Ak niekto vzal odvolanie späť, nemôže ho podať znova. Ak sa odvolanie, o ktorom nebolo rozhodnuté, vzalo späť, odvolací súd odvolacie konanie zastaví. Vzhľadom k tomu, že v priebehu odvolacieho konania,. v lehote podľa ust. § 207 ods. 2 OSP zobrala matka maloletého Y. prostredníctvom svojej právnej zástupkyne odvolanie proti uzneseniu, ktorým okresný súd zamietol návrh matky na nariadenie predbežného opatrenia späť, odvolací súd v súlade s ust. § 207 ods. 3 OSP odvolacie konanie zastavil. O veci senát odvolacieho súdu rozhodol pomerom hlasov členov senátu 3 : 0. Poučenie: Proti tomuto uzneseniu odvolanie nie je prípustné.

